Niillas Holmberg

Niillas Holmberg teikkâ Jalvvi Anna-Liissá Niillas (š. syeinimáánu 2. peeivi 1990, Ucjuuhâ, Suomâ) lii sämmilâš tihtâčällee, kirječällee, musikkár, čaittâleijee, TV-jođetteijee já aktivist.
Eellim.
Niillas Holmberg šoodâi syeinimáánu 2. peeivi 1990 Ucjuuvâst. Suu eeči lii sämmilâš párnái- já oppâkiirjij kirječällee já jurgâleijee Veikko Holmberg já suu enni lâi sämmilâš máttáátteijee Anna-Liisa Guttorm. Ko Holmberg lâi 12-ihásâš, suu enni jaamij purâsân.
Holmberg rávásmij Ucjuuvâst, kost sun juuđij Ucjuvnjäälmi škoovlâ orjâlâškielâg luoka. 16-ihásâžžân sun varrij Tamperen luvâttuv tiet. Taaiđâluvâttuvvâst sun teeivâi Roope Mäenpää, kiäin sun maŋeláhháá vuáđudij lávlumduo Niillas Holmberg &amp; Roope Mäenpää. Luvâttuv maŋa sun maacâi Ucjuuhân.
Karrieer.
Teatter- já televisiopargo.
Jo škoovlâ ääigi Holmberg lâi ive 2009 valmâštum Yleisradio minirááiđust "Lopun alku", mii muštâl vyevdičuoppâmčuolmâin Anarist. Siämmáá ive Holmberg jođetškuođij Yle pyevtittem sämikielâg "Unna Junná" -párnáiohjelm. Sun lii čaittâlâm eereeb iärrás Kuovdâkiäinust tuáimee Piäiváš Säämi Aalmugteatterist já lii lamaš sämikielâg párnáiohjelmist NRK:st Taažâ peln.
Holmberg elimist já määđhist jieijâslágán taidârin muštâleijee "Soajálaččat"-elleekove vuosâeehid lâi kuovâmáánu 2. peeivi 2013 Skammâkoveh-elleekovefestivaalist. Elleekove lii stivrim Ima Aikio-Arianaick.
Muusik.
Poppoo-juávhu jesânin 14-ihásâš Holmberg vuoitij ive 2005 Sámi Grand Prix -kišto lávlumuási lavluin "Giella ii leat jáddan" (). Holmberg raahtij pitá saanijd já meid ráppái taid. 
Holmberg lii almostittâm kyehti orjâlâškielâg folk-muusikalbum oovtâst tamperelâš klassiklâš muusik šuoŋârähtee Roope Mäenpääin. Duost Holmberg láávlui já čuojâttij kiitaar, já Mäenpää čuojâttij selo já piano. Suomâ já Taažâ lasseen kyevtis lávdástáin aalmugmuusikjuuhlijn eereeb iärásij Islandist já Eestienâmist. Kyevtis čuojâttáin majemuu konsertis vyesimáánu 25. peeivi 2019.
Holmberg lâi kyessilávlon Ailu Valle pittáást "Dušši dušše duššat" (2012) sehe oovtâst Sofia Jannokáin Amoc singlest Kuobârpoolvâ maŋa (2016).
Čalluuh.
Holmberg lii almostittám čiččâm tihtâkirjed:
Suu tiivtah láá jurgâlum suomâ-, eesti-, saksa-, espanja- já tárukielân.
Holmberg lâi ohtâ Giron Sámi Teáhter CO2lonialNation-čaaitâlm (vuosâeehid 2017) kietâčällein. Sun lii čáállám kietâčalluu meid elleekován "Jeʹvida" (2023) oovtâst Katja Gauriloffáin.
Holmberg vuossâmuš roomaan "Halla Helle" almostui ive 2021. Suu nubbe roomaan "Goatnelle" almostui ive 2024.
Palhâšumeh.
Ive 2010 Holmberg väljejui Riddu Riđu ive nuorâ taiđârin.
Ive 2014 Holmberg vuoitij tihtâkirjestis "amas amas amasmuvvat" Sämirääđi kirjálâšvuotâpalhâšume. Kirje lâi meid iävtukkâssân Tave-enâmij rääđi kirjálâšvuotâpalhâšumán ive 2015, mut ij vuáittám. Ton lasseen Holmberg kirje "Juolgevuođđu" lâi iävtukkâssân Tave-enâmij rääđi kirjálâšvuotâpalhâšumán ive 2020, ko meiddei suu eeji čäällim kirje "Duvro-guovža ja skohtermáđii" lâi iävtukkâssân párnái- já nuorâikirjálâšvuotâpalhâšumán. Holmberg ive 2024 almostum roomaan "Goatnelle" lii iävtukkâssân ive 2025 Tave-enâmij rääđi kirjálâšvuotâpalhâšumán.
Ive 2016 uáivikaavpugkuávlu sämiservi City-Sámit ry valjij Niillas Holmberg ive sämmilâžžân.